khistorydata/jeongjo-sjw-relations huggingface dataset:
정조 4년
獻納趙鎭衡啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請遠竄罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府拿鞫。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島之典。請逆賊尙魯。亟施孥戮之典。請削黜罪人李義翊。爲先亟施屛裔之典。措辭見上答院曰。不允。安兼濟等事埏事。亟停勿煩。
정조 4년
大司諫李義行疏曰。伏以日吉辰良。嘉禮順成。祗謁園寢。回鑾萬安。欣抃之忱。曷有其極。仍伏念臣姿本謭劣。無望復試於蔑效之地。跡又悶蹙。不敢自同於無故之人。念絶榮塗。分甘終棄。聖度天大。曲加庇覆。向來銀臺除命。薦紆存錄之恩。特垂拂拭之眷。臣惝怳感激。竭蹶趨承。禁直淸夜。有淚橫逬。區區微諒。未及徹聞。自速罪戾。旋蒙恩禠。至今追思。惶隕靡措。日昨諫長除旨。忽下於千萬夢想之外。敢曰宿趼。別是新渥。涓埃莫效。雨露偏降。如臣無似。何以得此。義重沐浴。情急叩謝。他不暇顧。章皇出肅。仍隨陪扈之列。獲參起居之班。重入脩門。粗伸微分。臣雖明日塡壑。固無餘憾矣。高天厚地。聖恩罔極。劘身粉骨。曷報萬一。惟以夷險燥濕。奔走盡力。爲一半分仰答之圖。則若所謂費辭飾讓。實非臣心之所敢出。而第今所叨職名。萬萬不稱。如臣悶蹙之蹤。尤無可論。因仍久據。斷無是理。且院啓中削黜罪人李義翊。卽臣之族弟也。屬雖稍疎。心有不安。前後臺臣之似此處義。多蒙體諒之恩。今臣情實。亦不敢自外。玆敢冒死仰籲。伏乞聖明。亟命削臣之職。治臣之罪。以肅法綱。以安私分。臣方竢罪。固不宜妄有論列。而事在懲討。終難泯默。敢此附陳焉。噫噫。國家不幸。亂逆層生。所以明義錄一書。爲我東一部春秋。而群凶之逆節奸萌。前後相連。昭揭於篇中。雖百世之下。讀是書者。髮豎膽裂。必曰如此凶逆。雖千剮萬磔。尙有餘罪。此可見民彝之所同得。公法之所當伸也。三司合辭之啓。今幾歲矣。妖腰亂領。依然故在。而懲討不嚴。王章久屈。上下相持。徒歸故紙之謄傳。擧國舍生。尙憤一天之共戴。如是而國可以爲國乎。人可以爲人乎。以鄭妻之凶逆。而近畿善地。但止於黜處。以龜柱之凶逆。而數年海島。一任其偃息。窩窟未破。根柢自在。殊不知何樣禍機。釀成於何處。思之至此。寧不凜然而寒心哉。稽之往牒。此等凶逆。一日假息於覆載之間者。臣未之見也。噫噫痛矣。兩司新發之啓。此又何等大論。而殿下一味容貸。何至於此也。國榮之千罪萬惡。萃其一身。姑此屬之第二。而惟其脅持君父。沮遏大計者。其心所在。路人亦知。凡今之人。上自朝廷簪紳。下至深山窮谷愚夫愚婦。日夕顒祝。惟在於爲宗社大計。而渠敢沮遏。略無顧忌。此不但爲殿下之罪人。實宗社之罪人。國中之人。皆曰可殺。而殿下思念前日。過加含容。每於請討之批。輒示曲爲之意。牢拒公共之議。國無法則已。三尺至嚴。殿下其可以念前日而癈公法耶。世變無窮。凶逆迭出。則困獸反噬。戒在朝夕。而一日二日。伈伈泄泄。尙不置法。臣竊深慮之。伏願殿下。快揮乾斷。亟降兪音。以洩神人之憤焉。臣無任屛營祈懇之至。謹昧死以聞。答曰。省疏具悉。所陳悉諭於前後疏批。爾其勿辭察職。
정조 4년
持平李顯模疏曰。伏以日吉辰良。嘉禮順成。臣民慶忭。大小惟均。臣以至愚極陋之姿。猥忝從班。絲毫未補。愧懼徒積。頃當國有大事。妄陳一疏。跡涉出位。罪在難赦。竟至彈章峻發。聲罪狼藉。臣固自訟。何暇尤人。只願早伏刑章。以贖罪戾。伏蒙聖度含容。曲加寬假。薄勘未幾。恩敍遄降。不知負罪賤臣。何以得此於聖明之下也。北望雲天。感祝無涯。撫躬自悼。咋指無及。惟期息黥補劓。畢命田廬。五載屛伏。永作聖世之棄物。不意簪履之收。忽除柏府之除。手捧恩誥。感淚被面。罔知所以自措。噫。臣之積違闕庭。已多年所。區區愛君之心。亶出秉彝。豈不欲一登文陛。昵近耿光。少慰戀結之思。仰陳叩謝之忱。而第臣向年所被人言。指意深緊。至今追思。寢夢猶愕。尙可以歲月之稍久。揚揚彈冠於言議之地哉。天牌之下。祗承無路。玆敢隨詣闕下。冒萬死哀籲於天地父母之前。伏乞聖慈。俯賜矜諒。亟命鐫削臣職名。以嚴公議。以安微分。不勝幸甚。臣旣不以言官自居。何敢贅及他說。而若其沐浴之誠。則愚衷自激。不得不抆血而陳之。噫嘻痛矣。從古亂逆何限。而罪關宗社。憤切神人者。豈有若近年諸賊之窮凶極惡者哉。麟厚啓能之不能傳首八方。已是失刑之大者。鄭妻龜柱之至今假息。又是不斷之甚者。罪如相福瑩中。而尙今靳允。凶如趾賊等凶種。而迄未殄滅。其他三司所爭。只爲臺閣故紙。其可謂國有三尺乎。至若洪國榮之罪。尤何等凶悖哉。顧今宗社大計。卽吾東億萬生靈。日夜所顒望而攢祝者。渠何敢忍負殿下之倚毗。忍忘殿下之寵遇。敢生沮遏之凶計。至於此極。此而不誅。則天下復豈有是。其千罪萬惡。猶屬餘事。以殿下明聖。何所顧惜。而尙不置法。一任其偃息覆載。優洊田里。到底猖狂。自行自止。如使遐氓視之。謂朝廷果何如哉。見今諸賊。如呑鉤之魚。落穽之虎。死中求生。何變之不圖哉。水未塞源。火將燎原。此非臣過慮。實理勢之所必至。言念及此。不覺膽掉而骨寒。伏願快揮乾斷。亟從合辭之請。以洩一國公共之憤焉。臣無任激切屛營祈懇之至。謹昧死以聞。答曰。省疏具悉。所陳悉諭於前後批旨。爾其勿辭察職。
정조 4년
副司直徐有寧疏曰。伏以臣於年前。猥膺藩任。才疎識淺。隨處生疣。至今追思。尙有愧懍。今於海州牧孫同伊殺獄反案事。終有所不敢晏然者。是獄也。卽臣按道時成案者也。噫。殺獄事體。何等嚴重。實因眞贗之或差。人命死生之立判。可生而死。固失恤刑之意。可死而生。亦非重法之道。臣庸是祗懼。罔敢或忽。參互兩隻之供。推覈三檢之報。所謂飮滷之說。雖出於初覆兩檢。而竟歸受嗾誣罔。被打之跡。悉具於三度案辭。而昭載干證諸招。傅生一路。更無奈何。反覆審量。終至成獄者。此也。不意正犯鳴冤之餘。乃有屍親變招之擧。臣誠駭惑。莫曉奸情之前後何居。而道啓所論。若是丁寧。初檢替行之不能察飭。罪固在臣。三檢失實之不能摘發。罪亦在臣。前後檢官。今皆次第蒙勘。而臣爲上官。獨逭常憲。揆以事體。寧有是理乎。玆敢露章自列。仰瀆崇嚴。伏乞聖明。俯垂諒察。亟降威罰。以爲按獄不審者之戒。不勝幸甚。臣無任屛營祈懇之至。謹昧死以聞。答曰。省疏具悉。所辭過矣。卿其勿辭行公。
정조 4년
庚子四月十八日辰時。上御宣政殿。專經文武臣殿講入侍時。領府事徐命善。吏曹判書金鍾秀。吏曹參判鄭民始。吏曹參議李敬養。行副司直沈豊之。禮曹參議趙尙鎭。行副司直金魯永。右議政李徽之。兼兵曹判書蔡濟恭。漢城府左尹李柱國。宣傳官柳。宣傳官任嵂。副護軍李度默。副司果朴天衡。行都承旨蔡弘履。左承旨李亨逵。右承旨徐有防。左承旨朴祐源。右副承旨金頤柱。同副承旨趙時偉。假注書趙衍德宋文述。記事官李𤧣徐龍輔。以此進伏訖。命善曰。近日聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。命善曰。今此試官李敬養。與臣有親嫌。何以爲之乎。上曰。此非大段科試。則何必引嫌也。鍾秀曰。銓法至嚴。至於事關稟旨後擧行者。尤不敢闊狹於格例之外。而聞禁衛營。以北評事吳大益。差下從事官云。外任內遷。雖館職。臣曹亦不啓請。則不敢爲。乃是流來不易之典也。該營之送望。兵曹之啓下。俱涉不察。吳大益禁衛從事官望單勿施。以存銓法。何如。上曰。依爲之。出擧條上曰。王大妃殿進御一錢重人蔘粟米飮一貼。煎入。出榻敎上曰。實錄廳校正事。何不擧行耶。命善曰。俄聞右相之言。今將擧行云矣。上曰。堂上雖非時文衡。未爲不可矣。命善曰。然矣。若無時任文衡。則前文衡亦可爲之矣。上命開講。賤臣承命呼入講員。鱗次進講。上曰。試官與承史。輪次退食。講則勿爲停止。俾不至日暮。可也。上仍入小次。還御殿座所。上曰。墻役。何日訖工云耶。濟恭曰。非久當畢。時方蓋瓦云矣。上曰。輪回看董。可也。上曰。使行。何日還入云耶。濟恭曰。明日入來云矣。上曰。今番則不爲帶職而來乎。濟恭曰。雖不帶職。威儀凡節。與勅行無異矣。上入小次。命取乙酉丁酉兩年迎勅儀注及頒敎儀注以入。賤臣承命出來持入。上還御座所。上曰。校正堂郞。何至今不爲差出乎。徽之曰。事係重大。方欲啓稟而爲之矣。校正堂上。以黃景源李福源金鍾秀爲之。郞廳金宇鎭徐龍輔等爲之。則似好矣。上曰。龍輔職是史官。又兼此役。如何。徽之曰。前例亦有以史官兼帶者矣。校讎堂上蔡濟恭兪彦鎬爲之。而郞廳柳誼徐鼎修等爲之。則似好矣。上曰。更加商量。明日草記爲之。好矣。徽之曰。印役。一邊擧行耶。上問金華鎭曰。量今財用。果何如。華鎭曰。財用雖曰不贍。莫重印役。安可遲緩耶。徽之曰。處所仍舊。以龍虎營爲之。何如。上曰。好矣。徽之曰。校正郞廳。姑未差出行公。則其前入直。以兼春秋代行矣。上曰。然矣。徽之曰。伏聞吏曹判書金鍾秀。以禁衛郞廳望單子。大違格例。仰請勿施蒙允矣。該營大將之不思格例。矇然擬入。事甚疎忽。該營大將李敬懋推考。兵曹循例入啓。不無不察之失。當該堂上亦爲推考。何如。上曰。依爲之。出擧條仍命退。諸臣以次出。
정조 4년
庚子四月十八日酉時。上御誠正閣。都承旨入侍時。行都承旨鄭民始。假注書趙衍德。記事官李𤧣。記事官徐龍輔。以次進伏訖。上曰。左承旨牌去來。知入。賤臣承命出來。復奏曰。納牌不進云矣。上曰。在家不進乎。闕外不進乎。知入。賤臣承命出來。復奏曰。路上納牌云矣。上曰。俄者門外之殽雜極矣。民始曰。實爲惶悚矣。上謂龍輔曰。李度默氣色。何如耶。龍輔曰。頗以爲好矣。上曰。日前擧動時。李度默之結縛。事極可怪矣。以記過次待令事。如是擧行矣。民始曰。殆不善擧行矣。上曰。大臣之史局堂郞。全數減下。抑何事。而又請箚子。如何也。民始曰。似是循例而然矣。上曰。坐直承旨知入。賤臣承命出來。復奏曰。左副承旨沈豊之。同副承旨吳大益矣。上命退。諸臣以次退出。
정조 4년
行都承旨鄭民始坐。行左承旨金夏材坐。行右承旨鄭晩淳未肅拜。左副承旨沈豊之坐直。右副承旨李度默坐直。同副承旨吳大益坐。注書鄭東浚仕一員未差。假注書宋文述仕直。事變假注書姜彙鈺仕。
정조 4년
藥房都提調鄭弘淳。提調洪樂性。副提調鄭民始啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。後日次入侍。宜矣。
정조 4년
鄭民始啓曰。行右承旨鄭晩淳。右副承旨李度默。今日不爲仕進。竝卽牌招。何如。傳曰。允。
정조 4년
以諸承旨禁推傳旨。傳于沈豊之曰。昨日諸承旨事。大關國體。雖有處分遞差之罰。庶警日後。禁推傳旨。今番則特爲分揀。
정조 4년
沈豊之。以禁衛營御營廳言啓曰。今日本營本廳軍兵日次私習云矣。敢啓。傳曰。知道。
정조 4년
沈豊之啓曰。明日次對。諫院無進參之員。未肅拜呈告人員。竝待開門牌招。以爲入侍之地。何如。傳曰。允。
정조 4년
吏曹口傳政事。兼知實錄事蔡濟恭黃景源李福源兪彦鎬。兼實錄編修官金宇鎭朴天衡柳誼徐有成林錫喆。
정조 4년
濟州牧使狀啓。南北水口新築間城。事涉擅便。惶恐待罪事。傳于沈豊之曰。勿待罪事。回諭。
정조 4년
傳于李度默曰。雜犯死罪以下。竝宥。
정조 4년
傳于鄭民始曰。使臣留待。
정조 4년
鄭民始。以弘文館言啓曰。新除授副修撰李東郁。時在京畿仁川地。經筵入番事緊。請斯速乘馹上來事。下諭。傳曰。依啓。
정조 4년
沈豊之。以春秋館郞廳。以實錄摠裁官意啓曰。纂修之役。已爲訖工。校正校讐堂郞。宜卽依例。啓下矣。議政府左參贊黃景源。行副司直李福源。吏曹判書金鍾秀。堂上差下。弘文館副修撰金宇鎭。副司果朴天衡。郞廳差下。使之校正。兼兵曹判書蔡濟恭。行副司直兪彦鎬。堂上差下。副司果柳誼。弘文館修撰徐有成。副司果林錫喆。郞廳差下。使之校讎。何如。傳曰。允。
정조 4년
沈豊之。以訓鍊都監言啓曰。文臣殿講時不通人。各於本司入直能誦後草記事。命下矣。本局從事官徐鼎修。今日爲始。入直之意。敢啓。傳曰。知道。
정조 4년
李度默。以義禁府言啓曰。權知承文院副正字愼師稷吳泰賢權中憲閔洪聖淵等禁推事。傳旨啓下矣。愼師稷時在京畿水原地。吳泰賢時在龍仁地。權中憲時在加平地。閔時在江華地。洪聖淵時在積城地云。依例發遣府羅將。竝拿來。何如。傳曰。允。
정조 4년
大司憲李𡊠。大司諫李義行。司諫金履禧。掌令尹行晉。獻納趙鎭衡。校理姜忱林濟遠。副校理李時秀姜彝正。正言李濟萬。修撰徐有成尹尙東。副修撰金宇鎭啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中道付處。措辭見上答三司曰。不允。
정조 4년
大司憲李𡊠。大司諫李義行。司諫金履禧。掌令尹行晉。獻納趙鎭衡。正言李濟萬啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮。爲先亟施遠竄之典。措辭見上答兩司曰。不允。末端事。何不速停此啓也。
정조 4년
正言李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟令王府。竝加嚴鞫。期於得情。依律。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島之典。請逆賊尙魯。亟施孥戮之典。請削黜罪人李義翊。爲先亟施屛裔之典。措辭見上答院曰。不允。安兼濟等事埏事。亟停勿煩。
정조 4년
庚子四月十九日未時。上御誠正閣。使臣入侍時。冬至使昌城尉黃仁點。副使行副司直洪檢。同副承旨吳大益。假注書宋文述。記事官李𤧣徐龍輔。以次進伏訖。上曰。萬里原隰。何以往返乎。仁點曰。幸蒙聖恩。無事往還矣。上曰。正使火災事。極爲驚嘆。衣服凡具。盡數燒毁乎。仁點曰。盡被焚燒。而餘數若干矣。上曰。副使同館。而獨不被災。異矣。檢曰。臣之所住。與正使密邇。而適値風逆。未盡延燒。且其日皇城中。禮部有火災。故救火軍人等。過去急救。幸免盡燒矣。上曰。今番謝使入去。彼中議論。果稱善否。仁點曰。然矣。今行大段生色矣。上曰。別使消息。何如。仁點曰。此則所聞不爲的實。故不敢狀聞矣。上曰。彼中事情。何如。檢曰。北京生齒極繁。皇帝四十五年治平。有二十四子。而彼中規例。未嘗豫建太子。其中第九王。方在屬意中。而性甚奇刻云。皇帝於我國。極爲仁厚。而此人則如此。日後事。甚可慮也。上曰。卿之所見。是矣。檢曰。今番江南巡幸時監國。卽瑊親王理親王及閣臣永廉也。臣意以爲。巡幸還後。方始還送使臣矣。卽爲還送。蓋彼中規例。親王監國。則便宜從事如此云矣。上曰。民情物態。果晏然乎。檢曰。然矣。自遼東至皇城。有路邊植柳數千里云。是康熙帝之所命植。以庇行人者也。其規模宏闊。此亦可見。且山澤無盜賊。閭巷無爭鬪。風俗亦好矣。上曰。遊觀。何如。仁點曰。臣入太學。則庭有茂草。守奉不敬矣。檢曰。梵宇道觀。則崇奉太盛。而太學則如此。且傍有宋文丞相廟。而不蔽風雨矣。上曰。觀皇帝臨殿乎。仁點曰。觀之矣。但殿宇高深。金碧絢爛。莫知其形容。宴時遙見有劍光森森。而莫知其爲何戲也。第吹打之聲。與我國吹打。無異矣。檢曰。有朝鮮擲倒之戲。戲於階上。此乃我國倡優之戲矣。上曰。觀蓄象乎。仁點曰。門外有七象。而駕輅車矣。上曰。何以制其死命。以駕車乎。仁點曰。人跨其頂。以鐵鉤穿其頂。以牽制之矣。上曰。觀虎圈乎。檢曰。臣觀之矣。築墻數仞。墻內築室。室中有五大櫃。櫃中有虎。見人咆哮。又有二大虎。穿地三丈許。納於其中。而上加鐵網。其奮躍咆噑之時。令人神𢥠矣。上曰。我國事。彼人有知之者乎。檢曰。然矣。義州接連彼地。小通事輩。與彼人腸肚相連故也。臣有區區所懷。敢此仰達矣。臣於今行。往來所經路站及留館時。聞譯舌與彼人酬酢之語。則相反於洪武正韻者居多。問其故。則年前啓禧赴燕時。採歸關東商胡行貨之俗語。作爲正本。舊板則閣而不用。譯院生徒。皆以新音試取。甚至文臣殿講。一例用此云。事極寒心。假令彼人言語。一皆襲謬。若其冊子刊行。宜取正音。況彼中搢紳朝貴及南方漢人。專尙正音者乎。正音練習。則所謂買賣恒用之俚音。自可類推而知。今此捨舊本而取新刊。殊不成說。下詢大臣。俾爲歸正之道。似好矣。上曰。以此出擧條。下廟堂稟處。可也。出擧條上曰。今番潛商事。何以發覺乎。仁點曰。此副使發論捉得者也。檢曰。臣等越江後相議。以爲潛商之藏匿。實爲可痛。今番則自正使以下行裝。盡爲搜閱。好矣。遂相與搜閱。果捉銀子八十兩及貂獺等物於小臣所乘轎板之下矣。上曰。此弊。無可防之道耶。檢曰。此實難矣。柵門之內。有潛商洞二處。此則非由義州。由龍川下淺灘下越去云矣。上命退。諸臣以次出。
정조 4년
行都承旨鄭民始坐。左承旨徐有防坐。右承旨沈豊之坐直。左副承旨李度默坐直。右副承旨趙時偉坐。同副承旨吳大益坐。注書鄭東浚仕一員未差。假注書宋文述仕直。事變假注書姜彙鈺仕。
정조 4년
徐有防啓曰。知義禁府事鄭好仁。旣入闕中。不爲肅謝。直爲出去。事甚未安。推考警責。何如。傳曰。允。
정조 4년
沈豊之。以都摠府言啓曰。今日入直內三廳武兼禁軍及軍兵等。當爲中日習射。而仁政殿迎勅書權停例相値。不得爲之之意。敢啓。傳曰。知道。
정조 4년
傳于李度默曰。大臣備局堂上引見。
정조 4년
備忘記。吏曹參判前望單子入之。入之。金夏材落點。
정조 4년
吳大益啓曰。吏曹參判金夏材。旣在闕中。不爲肅謝。直爲出去。事甚未安。推考警責。開政有命。卽爲牌招。何如。傳曰。允。
정조 4년
傳于鄭民始曰。右承旨連日不爲仕進。許遞。前望單子入之。入之。徐有防趙時偉落點。
정조 4년
傳于李度默曰。左承旨入之。
정조 4년
備忘記。綾城尉具敏和。興恩副尉鄭在和。竝百官加親授。銀溪君楔凝善君爔。竝百官加親授。中官崔鳳佐崔昌恒。竝百官加親授。
정조 4년
李度默啓曰。頒赦百官加爲之事。命下矣。未承授推考傳旨。依例自本院爻周之意。敢啓。傳曰。知道。
정조 4년
有政。吏批。判書金鍾秀進。參判金夏材未肅拜。參議李敬養進。右承旨沈豊之進。以朴祐源爲大司諫。奇彦觀爲司諫。洪明浩爲獻納。任希遠爲正言。尹得孚爲持平。朴天行爲兵曹佐郞。蔡弘履爲刑曹參判。李徽之爲奉常都提調。李再漢爲忠勳都事。李東迪爲玄風縣監。興恩副尉鄭在和加成祿。綾城尉具敏和加明德。銀溪君楔加嘉德。凝善君爔加承憲。內官崔昌恒加正憲。崔鳳佐加資憲。僉知柳澐加嘉善。
정조 4년
兵批。兼判書蔡濟恭病。參判李萬恢入直進。參議尹勉升。參知金蓍耇病。副司直蔡弘履鄭晩淳李亨逵金頤柱朴祐源。副司果李義模韓光賢爲三田渡別將。黃土岐權管金德彬單付。百官加下批。
정조 4년
傳于鄭民始曰。入侍。
정조 4년
鄭民始。以吏曹言啓曰。在前頒赦時。例有別歲抄書入之事。今則。何以爲之。敢稟。傳曰。書入。又以吏曹言啓曰。別歲抄書入事。命下矣。居中居下。亦爲書入乎。敢啓。傳曰。此則與邦內慶赦有異。不可無界限。置之。
정조 4년
傳于沈豊之曰。入侍。
정조 4년
沈豊之。以兵曹言啓曰。今日文臣朔試射日次。而仁政殿頒敎權停例相値。不得爲之之意。敢啓。傳曰。知道。又以兵曹言啓曰。羽林將金樂淳。素患痰癖之症。挾感添劇。時月之內。無望供職。呈狀乞遞。宿衛輪番之任。不可久曠。今姑改差。何如。傳曰。允。又以兵曹言啓曰。今此進賀兼謝恩使一行赴燕時。所把驛馬。必須前期分定。然後可無窘急之患。應把驛馬三十九匹內。洪忠道七匹。全羅道八匹。慶尙道十八匹。來五月初十日京中逢點。江原道三匹。咸鏡道三匹。同月十三日直送安州逢點事。各道監司處行移。何如。傳曰。允。
정조 4년
沈豊之。以訓鍊都監言啓曰。本局把摠金魯成。哨官梁塤。身病甚重。勢難察任。改差。何如。傳曰。允。
정조 4년
李度默。以義禁府言啓曰。赦文書分秩以入。而時囚罪人黃昇源議處公事及張鉉佐原情公事。時未啓下。不得一體擧論之意。敢啓。傳曰。知道。黃昇源則本事脫空無餘蘊。放送。張鉉佐則無論情實之如何。前此現發之事。今番置對之事。何不仁之甚也。設有治績。固宜黜罷。爲民除害。況兩次所犯。雖有大小之殊。均之爲殘刻黯黮之歸。不可遇赦例放。姑爲仍囚。待判下從重勘處。以爲懲他酷吏之地。可也。又以義禁府言啓曰。李義翊亟施屛裔之典事承傳。啓下矣。李義翊平安道楚山府屛裔。而以承傳內辭意。具罪目。依例發遣府書吏。押送配所。何如。休紙
정조 4년
敎中外大小臣僚耆老軍民閑良人等書。王若曰。聖壽躋於七旬。上天申錫。恩詔頒於八城。東使齎回。式遵彝章。庸申敷告。仰惟中朝無疆之運。誕膺大德必得之休。猗歟五十載治平。克致海屋添籌之慶。曁夫萬千國臣庶。擧切華封祝聖之忱。肆當四海同慶之辰。迺有十行播修之擧。執壤之价纔返。想縟儀而翹心。訖海之敎方宣。擎溫綸而拭目。誠古今之罕覯。故遐邇之齊歡。覃聖化於同仁。視均內服。軫睿念於省弊。順付陪臣。旣拚德音之遐頒。詎緩霈澤之旁布。自本月二十日昧爽以前。除謀反大逆謀叛。子孫謀殺歐罵祖父母父母。妻妾謀殺夫。奴婢謀殺主。謀故殺人魘魅蠱毒。關係國家綱常。贜汚强竊盜外。雜犯死罪以下。徒流付處。安置充軍。已至配所。未至配所。已發覺。未發覺。已決正。未決正。咸宥除之。敢以宥旨前事。相告言者。以其罪罪之。在官者各加一資。資窮者代加。於戲。慶溢區宇。瞻北極而馳誠。頌騰岡陵。帀東土而同忭。故玆敎示。想宜知悉。藝文提學金鍾秀製進
정조 4년
左議政李溵箚曰。伏以臣之疾病。決難任劇之狀。頃有所陳懇於前席者。庶蒙天鑑之俯燭。而間緣事會之相値。忍死奔走。以至于今。今幸首揆造朝。國事有恃。臣可以言私矣。嗚呼。臣之出而當不敢當之任者。豈以臣之不肖。可以擔重寄。臣之病情。可以堪驅策也。誠以感激恩顧。生死以前也。如非萬萬不可强者。則臣又何故爲丐免之計。以負隆摯之眷。而不思塵刹之圖哉。臣之供職。今已四箇月。外而筋力之疲骪。內而神精之銷鑠。日加一日。自覺其無以支吾。腹脹一症。是臣必死之祟。盈縮無常。形症百變。無復自力之望。眞元益下。病氣愈肆。舊患疝癖。乘時發作。衝亘牽痛。呼吸促急。虛汗如瀉。殆於不收拾。昨今朝班。俱未克進身。日次晉對。又末由趨入。瘝職之罪。益無所逃。不但目下病狀。有不可虛帶重任。顧今奸凶逬黜。化理淸明。方當一初之會。政急對揚之責。則此時中書。尤豈臣養病之坊哉。此又臣當遞之義也。玆不得不疾聲哀籲於天地父母之前。伏乞聖明。俯垂矜諒。亟許鐫免臣相職。俾得以隨意調治。復尋生路。臣不勝顒祝之至。取進止。答曰。省箚具悉卿懇。卿之言懇至此。豈以卿之宿痾。實難可强而然乎。中書重任。雖非養病之所。而此則卿過讓之辭也。竢間赴衙。亦合臥閤之意。卿其安心勿辭。益加善攝也。仍傳于李度默曰。此批答。遣史官傳諭于左議政。
정조 4년
知實錄事李福源疏曰。伏以臣。於杜門病伏中。伏承實錄校正之命。義當竭蹶趨膺。以效臣子之誠。而顧臣阿堵賤疾。今已五朔。雜試鍼藥。迄無顯應。淸晝視物。如隔烟霧。尋常筆札。亦倩傍人。文字考校。初無可論。向來纂修之任。旣差旋減。不復擬議者。蓋緣臣自來痼疾。見諒同朝而然也。況今事體。視初益重。病狀比前益加。夫豈有萬分一承當之望哉。嗚呼。惟我先大王臨御五十載。豊功盛德。布列人耳目。浹洽人肌髓。薄海含生。咸有於乎不忘之思。況臣駑下。受恩如天。此生報效。惟此一事。而天之所廢。末由自力。伏枕悲恨。生不如死。伏乞聖上。俯賜矜察。亟命變通。仍治臣瀆撓之罪。以肅朝綱。不勝幸甚。臣無任屛營祈懇之至。謹昧死以聞。答曰。省疏具悉。病之難强。所已慣聞。疏辭依施。
정조 4년
庚子四月二十日午時。上御誠正閣。左承旨入侍時。左承旨徐有防。記事官鄭東浚。記注官李𤧣。記事官徐龍輔。以次進伏訖。上曰。王大妃殿進御二錢重人蔘粟米飮一貼。煎入。出榻敎上曰。左議政以病陳箚辭免。果未知病勢如何云耶。有防曰。聞是本病。而近日則添加云矣。上命書左議政箚批。仍命讀公事訖。命書判付。仍命退。諸臣以次出。
정조 4년
庚子四月二十日申時。上御誠正閣。都承旨入侍時。行都承旨鄭民始。假注書宋文述。記事官李𤧣徐龍輔。次次進伏訖。上曰。赦文代寫。極爲駭然矣。民始曰。然矣。上曰。注書出去。赦文書寫。勿以代手之意。各別申飭。可也。賤臣承命出去。分付後還入。上命退。諸臣以次出。
정조 4년
庚子四月二十日初更。上御誠正閣。右承旨入侍時。右承旨沈豊之。假注書宋文述。記事官李𤧣徐龍輔。以次進伏訖。豊之曰。入啓文書。何等重大。而禮曹啓目。初無紙尾。殆不成樣。事體所在。誠極未安。當該堂郞推考。何如。上曰。依爲之。出擧條上曰。玉堂上下番。誰也。注書出去。知入。賤臣承命出問。還奏曰。副校理姜彝正。修撰尹尙東也。上曰。注書出去。以自明日經筵入稟事。分付。可也。賤臣承命出去。分付還入。上命豊之。讀禮曹啓目及諸道狀啓畢。命退。諸臣以次出。
정조 4년
行都承旨鄭民始坐。左承旨徐有防坐直。右承旨沈豊之坐直。左副承旨李度默坐。右副承旨趙時偉坐。同副承旨吳大益坐。注書鄭東浚仕直一員未差。假注書宋文述仕。事變假注書姜彙鈺仕。
정조 4년
傳于沈豊之曰。騎馬一匹立之。
정조 4년
沈豊之。以兵曹言啓曰。宣薦內禁衛取才時。三技以上入格人單子書入之意。敢啓。傳曰。知道。
정조 4년
領中樞府事徐命善箚曰。伏以臣。伏見廚院草記批旨。竊不勝萬萬惶悚之至。近來進上物種。漸不如古。本院以監膳衙門。申飭之政。宜嚴而不宜寬。況魚所監捉。卽是本院郞官。其所警責。尤當自別於他人。而伊日請推草記。擬律太輕。臣亦訝之。欲爲往復。則入啓已久矣。監膳提調之草記。每緣時急。卽席書呈。在外提調。初無輪示之規。故雖未及周旋。而臣旣董察一院。其不能句檢之罪。臣實爲首。且使臣平日率勵之方。苟盡其道。則凡所擧行。豈至若是之泛忽乎。伏乞亟降臣威罰。以爲不職者之戒。當該郞廳。拿問嚴處。恐不可已也。臣於監膳事。又有所駭嘆者。監膳提調。待漏詣闕。開門後。卽爲捧入。乃是不易之常例。而日前臣以考官赴闕時。見闕門已開。而供上尙未捧入。怪而問之。則提調未及入來。以致差晩云。且聞今日監膳。亦因諸提調之互相推諉。日高後始爲捧入云。供上事體。何等嚴重。而慢不惕念。乃至於此。此又臣不善董飭之一端。臣方竢勘之不暇。而前後不早仕進之提調。亦不可不竝施問備之典。以警日後也。取進止。答曰。省箚具悉卿懇。該郞該提調事。卿之所請。是矣。依施。又如箚中所引。極甚過當。卿其安心勿辭焉。仍傳于徐有防曰。此批答遣史官傳諭于領府事。
정조 4년
吏曹判書金鍾秀。參議李敬養疏曰。伏於臣等。於昨日政。有不察之失。玆敢聯章首實焉。臣等素知故相臣李德馨壬辰勳勞之大。故昨於忠勳都事之窠。訪問德馨子孫於諸宰。則有言其奉祀孫再漢。作散年久者。遂不疑而檢擬蒙點矣。追後聞之。則德馨於伊時。力辭勳封。終至減下云。勳府郞之必以勳臣子孫擬差。乃是國朝流來故事。則其爲違越格例。大矣。臣之孤陋寡識。固可愧。而原望亦不容仍置。伏乞聖上。亟治臣等做錯之罪。仍命忠勳都事望單勿施。以嚴銓法焉。臣等無任屛營祈懇之至。謹昧死以聞。答曰。省疏具悉。所請依施。卿等勿辭焉。
정조 4년
訓鍊都正李敬懋疏曰。伏以臣。以千萬不似之身。荷聖上特達之知。拔之衆棄之中。置之戎垣之列。一歲之內。歷試三營。恩寵所被。天地莫量。隕結一念。湯火奚擇。而蚊負已重。㳙報蔑效。夙夜兢懼。若臨淵谷。加以賦性狷滯。根植孤弱。朝無芥援。動與物忤。以此而竊居匪據。日月已久。則早晩顚沛之及。固所自分。乃於日前兵曹草記之出。而其所以罪狀論列者。有非人臣所敢聞。危懍駭惶。殆欲覓死而不得耳。噫。以臣之愚。忝臣之職。觸事憒憒。無往非罪。至若臣伊日草記。係是師紀時急之擧。亦自該營應行之事。則不必管由於本兵。而特臣愚意。乃謂一番往復。不害爲周詳之道。故果送一校先報。其今方草記之由於兵曹判書臣蔡濟恭。繼以構成草記。又伻一吏。送示草本矣。先往之校。回傳其答。槪謂本營之爲此草記。固所不已。第須及時爲之。臣先已繕寫草記。乃令卽地進呈矣。良久而後。追送之吏。始帶其答而回。以爲此草記。當自本曹爲之。本營須止勿爲也云爾。則假使臣營草記。時未及呈。軍摠增減。關係莫重。該營啓稟。豈容但已乎。其間事實。不過如斯。而兵曹草記之遽至於此。臣誠莫曉其所以也。緩急何論之斥。驕妄放肆之目。罔非將臣極罪。果如其言。斧鉞猶輕耳。人見不同。事理無窮。認臣以眞有失誤。則官師之規。又何患乎無辭。而本兵雖重。該營自異於管下。靺韋固賤。臣身亦備於具僚。則今於尋常草記之間。一筆句斷。若是其甚者。抑獨何哉。此皆臣不肖無狀。重貽朝廷之羞也。區區私義。固不足言。國之四維。決不可緣臣而壞矣。日昨動駕。陪扈義重。雖不得不冒沒趨進。顧瞻卒伍。有靦面目。退伏私次。彌增慙悼。玆敢略暴血懇。疾聲仰籲。伏乞聖慈。特垂鑑憐。亟將臣所帶職任。竝賜刊免。以存國體。以安微分。千萬幸甚。且臣於本營前文從事官吳大益差下事。做錯非細。蓋其時陣行馬上。倉卒擬望。大益之爲時任北評事。臣實茫然不知。只得急急檢擬。移關兵曹。三望職銜。竝要兵曹書塡。入啓蒙點。臣之疎忽不審之失。尤無所逃。大臣筵奏。亦已晩矣。不可以問備薄罰。晏然自恕。惟願重勘臣昏謬不省之罪。以重公法焉。臣無任屛營祈懇之至。謹昧死以聞。答曰。省疏具悉。卿其勿辭行公。
정조 4년
持平李顯模啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王付。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答曰。不允。趙濟泰等事趙嵎事。亟停勿煩。
정조 4년
庚子四月二十一日辰時。上御誠正閣。輪對官入侍時。輪對官軍器判官李在倫。內資奉事蔡敏恭。內贍奉事李厚瑾。司䆃僉正尹心緯。掌樂僉正李普中。右副承旨趙時偉。假注書宋文述。記事官李𤧣徐龍輔。以次進伏訖。上曰。輪對官一一進前。軍器判官李在倫進伏。上曰。何人親屬耶。在倫曰。別無親屬矣。上曰。一名耶。在倫曰。然矣。宗室後裔也。上問職掌。在倫曰。火藥色也。上問遺在。在倫對畢。上曰。有所懷乎。在倫曰。無之矣。命退去。內資奉事蔡敏恭進伏。上曰。汝是兵判之族耶。敏恭曰。爲再從弟矣。上問職掌。敏恭曰。油淸色也。上問遺在。敏恭對畢。上曰。有所懷乎。敏恭曰。無之矣。命退去。內贍奉事李厚瑾進伏。上問職掌。厚瑾曰。木器色也。上問遺在。厚瑾曰。隨用給價。故別無遺在矣。上曰。有所懷乎。厚瑾曰。無之矣。命退去。司䆃僉正尹心緯進伏。上問職掌。心緯曰。無所掌之色矣。上曰。有所懷乎。心緯曰。無之矣。命退去。掌樂僉正李普中進伏。上曰。職掌。向已聞之。有所懷乎。普中曰。無之矣。命退去。上曰。王大妃殿進御一錢重人蔘粟米飮一貼。煎入。出榻敎上曰。今日坐直。誰也。時偉曰。左右承旨云矣。仍命退。諸臣以次出。
정조 4년
庚子四月二十一日申時。上御誠正閣。禮房承旨入侍時。禮房承旨徐有防。記事官鄭東浚。記注官李𤧣。記事官徐龍輔。以次進伏訖。上曰。領府事之以廚院草記事。陳箚自引。萬萬過當矣。有防曰。雖是監膳提調不善擧行之事。而都提調旣董察一院。故有此陳疏自引矣。上曰。過矣。仍命書領府事箚批訖。命退。諸臣以次退出。
정조 4년
庚子四月二十二日辰時。上御誠正閣。都承旨入侍時。行都承旨鄭民始。假注書趙興鎭。記事官李𤧣徐龍輔。以次進伏訖。上曰。今日藥房提調仕進乎。民始曰。提調入來矣。上曰。王大妃殿進御蔘橘茶。煎入乎。民始曰。姑未煎入云矣。上曰。含春苑墻役。何時了當云耶。民始曰。役處甚浩大。不可以旬日間畢役云矣。上曰。役處浩大。則物力亦將多入矣。民始曰。不過役夫之雇價而已云矣。上曰。此後則三軍門將臣。輪回看役。戶判旣兼內局提調。間間往來之意。分付。命退。諸臣以次退出。
정조 4년
庚子四月二十二日。兼春秋張顯慶。冬至書狀官兼司憲府掌令洪明浩。聞見事件。臣於往還之路。留館之時。彼地事情。毋論虛實。驗之傳說。參以採探。竝爲開錄於左。以備睿覽是白齊。一。自渡鴨綠以後。至石門嶺三百餘里之間。土地膏腴。山川明麗。絶無邊塞之氣。疊巘峻嶺。重重環抱。似爲我國設關防然矣。嶺之西。卽遼陽也。山勢漸平。繞東而南。廣開千里大野。接天茫茫。極目無際。亦一壯觀。野行四百餘里。只見直北天際。遙山如屛。逶迤不斷。蓋山自太行起。壁立東走。直抵我北。而皇都之壯。山海關之險。醫巫閭之雄。瀋陽寧古之固。皆此山之勢也。山如築城。橫絶沙漠。天所以限南北界華夷也。一說云。山勢自東西入。爲皇城之基。蓋淸朝起於長白山下。故爲其發祥而言是白齊。一。自瀋陽。始有城郭。平地方城。一面五里。周爲二十里。築之以甎。間用白灰。高近數十丈。廣可列數騎。門必設甕堞。環城深塹。其堅如鐵。猝難故破。比諸我國之城。不可同日而語也。至於皇城。則高且廣倍之。而引通州之江。灣白河之水。環爲海子。鑿玉泉之流。匯爲湖水者三。又引之入城。貫通闕中。用閘儲水。能行大船。仍通于海子。城設九門。兩門之間。附城築甎爲路。作上城之階。邊設女墻。使不得超越。而當頭爲門設鑰。點入守城之兵。各持糧汲水以上後。外鎖其門。不敢任意上下。而十日輪番云。方今天下。昇平如此。而戒守之嚴如彼。安不忘危之意可見是白齊。一。宮城亦以甎高築。上蓋黃瓦。面塗紅灰。眞是紫禁城。而城底空閑隙地。使兵丁之貧窮無家者居之。而每一丁。自官造給五間瓦屋。幾至環城一面。大抵國用裕足。設施若此之備。而平日拊恤之恩澤。永作守護之良法。亦是偉哉。一。山海關之外。明朝所築州縣衛所屯堡之城。革命之際。攻破崩毁。一無全處矣。自去年皇帝有詔。沿海及直路上。在前所有之城。若海州蓋州鳳城遼陽廣寧寧遠巨流河中。前中後等十八處。擧皆修築。故方伐石儲灰。大爲經營。限三年告訖。而所費財力。自京庫辦備。小城則二萬銀。大城則倍之云。可謂巨役是白齊。一。自鳳城。至山海關外。民俗蠢强。專尙弓馬。父母之喪。火葬者多。或暴骸原野。視若尋常事。殊未可以人理責之。關內則人物豊碩。稍有敦厖之風。然漢人皆苛刻。淸人多純朴。而婚喪之禮。不遵文公家禮。自王公及庶人。悉用時制。蓋最尊佛道。次敬關王。儒道視其次是白齋。一。關外有田無畓。以五畝四分畝之一爲一晌。每晌賦二升米。納之州縣。又徵百文錢。爲喂養官馬之費。使驛丞管之。關內則田與畓。廣五尺。長二百五十步爲一畝。量膄瘠分五等。賦徵或銀或米。大槪通計。則爲二十分取一。而經費裕足。民無可徵之憂。其地廣可想。行商之稅。則直一兩銀之物。收三分銀。自各處關口稅局。輸納京師歲定之數。計出千百萬。其殷富亦可知是白齊。一。兵民之政。則滿洲人自十六歲。編之於八旗之下。歲給二十四兩銀。隨級加之。娶妻則不論貧富。必給二十兩銀以助之。漢人則聽其自願。名曰漢軍。竝與其子孫。充之行伍。蓋兵無老少。皆善騎射。一或出征戰斃。則世襲封爵。榮其後裔。故人人利之。皆爲敢死之卒。此亦强兵之一道是白齊。一。閣老李侍堯。卽明將李如松之支孫。本屬於鑲紅旗漢軍矣。眷遇殊常。未拜相之前。皇帝特移之於正黃旗。蓋欲近侍於駕下之意。而以第九公主。尙其第二子。又以莊親王之女。妻其第三子。繼拜閣老。入閣四年。以摠督。出鎭湖廣矣。今年南巡之時。廣東科道。以貪虐劾之。皇帝震怒。使駙馬福隆安。晝夜馳還京師。先籍其家所蓄貨寶。直九十萬銀。仍囚其在京二子於刑部。其長子以近侍隨駕矣。亦將押到京獄云。蓋李侍堯。以中華閥閱子弟。旣仕淸朝。得君之寵如此。則當守拙儉約。而恃寵自恣。貪橫無忌。安得不敗也是白齊。一。西臧。卽古之西蕃也。有稱活佛者。今年二十餘歲。自稱轉生四十二世。前生之事。歷歷記得云。故皇帝使皇子迎之。要於五月。引見于熱河幸行時。顧今天下。雖無怪於崇信左道。然以堂堂萬乘之尊。遣子邀之。致其虔誠。如此之篤。而恬以爲常。在庭諸臣。無一人敢言者是白齊。一。皇帝南巡時。隨駕官員及所帶兵丁無上下。自官一日給二錢七分銀。爲盤費之用。所騎之馬。盡用官馬。按官職之高下。賜之有等。大官八疋。小官三疋。而自各其衙門斂出銀兩。以助行裝。故資用優足云矣。隨往軍兵。則自閣老以下。無非親兵。而統以計之。不滿五千。所過州縣。駐蹕城內。則發本地兵。環城護衛。設幕露宿。則亦以本地兵。屯守四角。兵民自在。村閭晏如。其簡便可法是白齊。一。皇子皇孫。自七歲。始受文學。又習弓馬。而皇長子緬王已死。有子二人。第二子今年二十歲。最善詩文。武藝絶倫。雖宿將老弁。皆出下風。故皇帝鍾愛。不離左右。恩眷出於諸皇子之上云是白齊。一。大小政令。悉遵康熙遺制。一不變更。而至於服禦强虜之術。雜用恩威。故蠻獠羌狄。莫不慴伏。惟卾爾斯一種。性本强悍。數違條約。而年前界上交市之際。擅殺邊民。皇帝震怒。誅戮其國守邊之吏。遂絶交易。于今三年矣。卾爾斯之君長。謝罪請款。故將更許貿遷。而其所産貂尾鼠皮明珫璃猩猩氈之屬云是白齊。
정조 4년
庚子四月二十三日辰時。上御誠正閣。禮房承旨入侍時。左承旨徐有防。記事官鄭東浚。記注官李𤧣。記事官徐龍輔。以次進伏訖。上曰。王大妃殿進御二錢重人蔘粟米飮一貼。煎入。出榻敎命書傳敎曰。能講人員。其令替直。又命書傳敎曰。墻垣役事方張。布帳勢難排設。則不可用定式。訓將只率外營及禁御兩營入直軍。從便結陳事。分付兵曹。侍衛等事。只依定式擧行。又命書傳敎曰。月覲門外役事。聞有自願軍。其數不少云。築版異於補土。不容藉此。況旣無施及之惠。徒令勞苦。可乎。渠輩之心。雖足可感。不必如此。堂上旣承筵敎。切勿自願來赴事。先自掖庭署。知悉。又命書傳敎曰。今月連因事故。迄未展拜。明日當由月覲門行禮而回。該房知悉。又命書傳敎曰。近來臺地。視若苦銜者。便成風習。殊極寒心。而見今無故諸臺。違牌不出。政院疲於請牌。若此而何以規正百僚乎。未肅拜違牌諸臺。一竝罷職。以爲振勵他臺之地。其代今日政差出。仍命退。諸臣退出。
정조 4년
庚子四月二十四日未時。上御誠正閣。禮房承旨入侍時。左承旨徐有防。記事官鄭東浚。記注官李𤧣。記事官徐龍輔。以次進伏訖。上曰。王大妃殿進御二錢重人蔘粟米飮一貼。煎入。出榻敎上命讀公事。仍命書判付訖。命退。諸臣以次退出。
정조 4년
庚子四月二十五日。義禁府啓目。東所五衛將李栭漢。部將安宅仁等。莫重嚴更。有此誤傳。不善察飭之罪。不可無責。竝令該府處之矣。泛稱遲晩。刑推得情。何如。啓。傳曰。渠是該所衛將部將是隱則。固有不能檢飭之失。而觀此所供。容或可恕。竝付過放送爲良如敎。
정조 4년
庚子四月二十六日辰時。上御誠正閣。右副承旨入侍時。右副承旨趙時偉。記事官鄭東浚。記注官李𤧣。記事官金載瓚。以次進伏訖。上曰。王大妃殿進御一錢重人蔘粟米飮一貼。煎入。出榻敎上曰。惠慶宮進服調中君子湯五貼。製入。出榻敎命書傳敎曰。在外承旨許遞。前望單子入之。仍命退。諸臣以次退出。
정조 4년
庚子四月二十八日。兼春秋張顯慶。司僕寺啓目。刑曹判書具善復上疏。備陳軍馬孱弱之弊。仍請濟州封進中。許封雌馬。與北市取種馬。限數百匹。牧養於江華收場事。有令本寺。劃一覆奏之命矣。各牧馬種。近甚駑下。實無以備戰具而壯軍容。將臣所論。誠爲切當。先以此意。申飭於諸牧場。必以體大步健者上送。俾無如前苟充之弊爲乎旀。沁都之素稱産良馬者。以其場圍廣闊。水草豊足故也。數百年之間。次第減縮。或歸本府。或歸喬桐。或設鎭堡。或許民耕。卽今所餘。不過數三彈丸之島。而一島所容。不過四五十馬群而已。雖欲如將臣之言。更爲添放。而場地未拓之前。姑難輕議。雌馬之不許越海。法意有在。今若開路封進。則私馬混出。或不無生弊之慮。今姑置之。何如。啓。傳曰。依允。
정조 4년
司僕寺啓目。濟州牧使金永綬狀啓。備論牧馬剩縮之數。山屯驅點之弊。闕馬之徵代。廣場之狹築。馬監之明示勸懲。牧官之減定瓜限。山馬之間年驅點。代徵之限歲增減。例下米之變通充給等事。竝令太僕。稟旨指揮矣。剩縮事。待馬籍上來。當有別般申飭之道是乎旀。驅點山馬。實爲一島之巨弊。而石築之不爲往復本寺。擅自動民。揆以事體。萬萬寒心。濟州牧使金永綬。從重推考。馬監之勸懲。牧官之瓜限。事係變更。不可遽議是乎旀。已成之石築。不可還撤。則驅點之更定間年。代徵之稍變前規。例下米之從便添補等事。不害爲節目間闊狹之政。竝依此施行事分付。何如。啓。傳曰。依允。
정조 4년
庚子四月二十八日辰時。上御誠正閣。黃海兵使入侍時。黃海兵使趙圭鎭。右承旨沈豊之。記事官鄭東浚。記注官李𤧣。記事官金載瓚。以次進伏訖。上曰。黃海兵使進前。圭鎭進伏。上曰。一歲之中。海閫屢經遞易。必多弊端。下去後。必十分惕念。以爲一分蘇殘祛瘼之地。可也。仍命承旨宣諭。豐之讀諭訖。命退。諸臣以次退出。
정조 4년
庚子四月三十日。兼春秋張顯慶。刑曹罪人金奉鎭加刑啓目。傳曰。更加嚴刑。取服爲良如敎。
정조 4년
刑曹罪人李光點加刑啓目。傳曰。加刑期於得情爲良如敎。
정조 4년
刑曹罪人印殷復加刑啓目。傳曰。更加各別嚴訊。期於輸款爲良如敎。
정조 4년
刑曹罪人張漢福加刑啓目。傳曰。依前除良各別加刑爲良如敎。
정조 4년
庚子五月初二日。記事官姜彙鈺。義禁付啓目。仍江原監司放未放啓本啓下者。本府所管徒配罪人稟秩。鄭弘淵段。以還穀反作虛錄。徒三年定配。成德雨段。以除留米反作。徒二年半定配。則係是不法。雖在稟秩。仍置仍秩。鄭志儉段所坐。與不法差間。放送。他餘罪人。令刑曹稟處。何如。傳曰。依允。
정조 4년
庚子五月初二日辰時。上御誠正閣。戶曹判書入侍時。戶曹判書金華鎭。右副承旨李度默。記事官鄭東浚。記注官鄭必忠。記事官金載瓚。以次進伏訖。上曰。含春苑土墻。何間當畢役乎。華鎭曰。數日後當畢役矣。上曰。連爲董役。日熱前畢役。可也。上曰。內試射。當在數日內。而董役將校。欲令試射。以酬其勞。試射前。速爲畢役則。似好矣。華鎭曰。試射前。似可畢役矣。上曰。含春苑築墻物力。入幾許乎。華鎭曰。當入三千餘兩矣。命戶判先退。上命書傳敎曰。開城留守明日辭朝。仍命退。諸臣以次退出。
정조 4년
庚子五月初三日。記事官姜彙鈺。刑曹啓目。典獄署書吏全萬齡段。身爲典獄書吏。囚禁罪人馬象箕。敢爲挾私呈憾。懸枷鎖手。憯毒備至。究其罪狀。萬死猶輕。刑問一次。訊杖三十度。舊囚白占卜。鎖匠白聖起。俱受潛囑。作此凶獰之擧。故刑問一次。訊杖三十度。而萬齡段。不可刑訊一次而止。更加嚴刑。遠地定配。占卜聖起段。加刑懲勵。舊囚中同參人張漢福段。亦爲査問。金龍河段。別無可罪。分揀。何如。傳曰。結語稟處。皆甚得體。依此施行爲旀。同全萬齡段所犯。不特凶悖。以此推類。不聞不知之中。肆虐於無故小民。不知其幾輩。豈非所謂殺無赦者乎。亦依所啓。刑配爲乎矣。前受刑外。待辜限加刑三次後。發配爲旀。白占卜張漢福。尤極凶獰。旣不得發配。以除後弊。則來後肆虐。必復如前。爲先更加嚴刑。諸凡此等作弊。必有其竇。卿其留意嚴防。以爲去其太甚之地。又須時時廉探。隨現重繩。獄官處。亦以此意嚴飭爲良如敎。
정조 4년
庚子五月初三日辰時。上御誠正閣。開城留守鄭好仁。同副承旨吳大益。記事官鄭東浚。記注官鄭必忠。記事官金載瓚。以次進伏訖。上曰。開城留守進前。好仁進伏。上曰。松京卽保障重地。又是弊局。卿其下去。必修擧蘇弊也。好仁曰。才具不逮。恐不能仰體聖意矣。仍命先退。上命書傳敎曰。明日受香諸處。齋郞甚多。淸齋與否。發遣吏郞。摘奸以來。又命書傳敎曰。意或以爲少間。有除命。病果難强云。左承旨鄭晩淳。今姑許遞。前望單子入之。又命書傳敎曰。今則墻垣役事垂畢。布帳無排設之事。自再明日爲始。月覲門展拜時。只於逌覲月覲門之間通路。設布帳事。分付。排立軍兵。與布帳時有異。數或過多。兵判稟旨減定。否則置之事。一體知悉。又命書傳敎曰。初五日從月覲門。詣景慕宮展拜。仍爲省牲省器。以此知悉。又命書傳敎曰。新除授承旨。待下批牌招察任。房仍。上曰。王大妃殿進御一錢重人蔘粟米飮。一貼煎入。出榻敎仍命退。諸臣以次退出。
정조 4년
庚子五月初四日。記事官姜彙鈺。義禁府啓目。仍黃海監司放未放啓本啓下者。本府所管徒配罪人仍秩。李尙佐金聖裕等。竝依啓聞施行。餘他人。令刑曹稟處。何如。傳曰。依允。
정조 4년
庚子五月初四日申時。上御誠正閣。都承旨入侍時。行都承旨鄭民始。記事官鄭東浚。記注官李𤧣鄭必忠以次進伏訖。上曰。王大妃殿進御一錢重人蔘粟米飮一貼。煎人。出榻敎以左通禮變通啓辭。命書傳敎曰。以銓曹無人。昨今事。其爲損國體傷事面。莫甚於此。參判參議。勢難及期上來。至於判書。居在江外云。不可以在外論。揆以道理。寧容若是緩忽。吏曹判書洪樂命。從重推考。使之今日內出肅。仍令開政事。自政院卽爲催促。仍命退。諸臣以次退出。
정조 4년
庚子五月初五日。記事官姜彙鈺。義禁府啓目。中官梁大宜高賢喆金相澤金始采鄭泓仁。今日陪祭。强於喉間作聲。刑推得情。何如。傳曰。今番段姑爲分揀放送爲良如敎。
정조 4년
庚子五月初六日。記事官姜彙鈺。刑曹啓目。仍江原監司放未放啓本啓下者。本曹所管定配罪人放秩仍秩。竝依啓聞施行。仍秩中曺德行姜秋三等段。合有參恕之道。竝分揀放送之意。分付道臣。何如。傳曰。依回啓施行爲乎矣。放秩中平海郡定配罪人私奴順得段。論以國法與軍律。在有司之道。固當準法議讞。而已從輕原情。何可越論乎。伊時堂上。偏聽一邊之言。欲屈三尺之罪。敢於死罪良中。至請減三等之律者。此果出於守法不撓之意乎。以此之故。奉命宣傳官。反受反坐之律。而厥漢律止徒年。至入於放秩是如乎。伊時委折。卿曹縱曰不知。但以外面紀律言之。焉敢循例請放乎。同順得準本律。減死遠地爲奴。伊時宣傳官。如未蒙敍。卽爲蕩滌敍用爲旀。仍秩中平海郡流三千里罪人方信正段。打疾添病。不是異事是遣。杆城郡定配罪人驗伊段。變名幻籍。似非大罪是遣。金化縣定配罪人趙命伊段。因犯究情。決知固然是如乎。竝卽分揀放送事。行會本道爲良如敎。
정조 4년
庚子五月初六日申時。上御誠正閣。都承旨入侍時。行都承旨鄭民始。記事官鄭東浚。記注官李𤧣。記事官金載瓚。以次進伏訖。上曰。王大妃殿進御一錢重人蔘粟米飮一貼。煎入。出榻敎命書傳敎曰。旣設校正廳之後。與前纂修之時有異。諸郞廳只於堂上仕進日仕進事。分付。上曰。仁明園致祭。右承旨進去。出榻敎仍命退。諸臣以次退出。
정조 4년
行都承旨鄭民始齋宿。左承旨朴祐源齋直。右承旨李度默齋直。左副承旨趙時偉齋宿。右副承旨吳大益齋宿。同副承旨鄭志儉齋宿。注書二員未差。假注書趙興鎭齋宿金熙采齋直。事變假注書姜彙鈺仕。
정조 4년
藥房都提調鄭弘淳。提調金華鎭。副提調鄭民始啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣矣。後日次入侍。宜矣。
정조 4년
朴祐源啓曰。卽者檢閱鄭東浚。以其親病。呈辭徑出。原單以齋日留院矣。所當直捧禁推傳旨。而此與無端徑出有異。推考警責。何如。傳曰。允。
정조 4년
又啓曰。右承旨沈豐之。今日不爲仕進。卽爲牌招。何如。傳曰。允。
정조 4년
以右承旨沈豐之牌不進罷職傳旨。傳于吳大益曰。許遞。前望單子入之。
정조 4년
趙時偉啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 4년
注書鄭東浚移職。代以金熙采爲假注書。
정조 4년
以禁衛營習陳單子。傳于趙時偉曰。停。
정조 4년
朴祐源啓曰。皇朝三皇忌辰日望拜禮。前期一日以稟事。曾有先朝受敎矣。今月初十日。太祖高皇帝忌辰日。親臨望拜禮。何以爲之。敢稟。
정조 4년
以太祖高皇帝忌辰日望拜禮。取稟。傳于朴祐源曰。敬依。
정조 4년
朴祐源啓曰。明日望拜禮時。九卿當爲淸齋進參。而吏曹判書洪樂命。工曹判書具允明病不進。右參贊權噵未肅拜。竝卽牌招。何如。傳曰。允。
정조 4년
吏曹口傳政事。以金鍾秀爲兼知實錄事。
정조 4년
備忘記。罰已行矣。時囚中金載瓚。付過放送。
정조 4년
朴祐源啓曰。檢閱金載瓚。旣已蒙宥。卽爲牌招入直。何如。傳曰。允。
정조 4년
備忘記。前府尹鄭志儉。給牒敍用。
정조 4년
備忘記。前望。何不修正待令乎。有難等待。前府尹鄭志儉。承旨除授。卽爲牌招齋宿。
정조 4년
承旨前望單子入之。鄭志儉落點。
정조 4년
吏曹。右承旨李度默。左副承旨趙時偉。右副承旨吳大益。同副承旨鄭志儉。
정조 4년
朴祐源。以奎章閣言啓曰。本閣直閣金宇鎭。旣遞本職。令該曹口傳付軍職。何如。傳曰。允。
정조 4년
兵曹口傳政事。副司果金宇鎭。
정조 4년
朴祐源。以實錄廳郞廳。以摠裁官意啓曰。前判書金鍾秀。旣有敍用之命。校正堂上還爲差下。使之察任。何如。傳曰。允。事役遷就可悶。申飭上來察任。
정조 4년
左議政李溵箚曰。伏以臣。於昨日承宣之回。又敢以數行文字。有所附奏。逋慢之罪。顒首以俟。聖度天大。郵罰不降。惶隕抑塞。益無容措。若臣一遞之願。猶有所未罄者。欲更暴血懇。則言涉煩瀆。遂泯默不言。則跡近偃蹇。徊徨踧踖。殆若窮人之無所歸。嗚呼。臣之本末長短。宜莫逃於天鑑之下。而若其志願情事。非臣自言。聖明亦何以盡燭也。臣本疎愚倥侗。百無一可。初從蔭塗。晩通朝籍。先大王不知臣不肖。只是以先之故。意或其故家緖餘。猶有存者。唱第之日。過加期詡。中間驟躐。冥升至此。逮我聖上。又荷拂拭之恩。復廁器使之列。欲報之德。河海莫量。而職雖大官。其中則空空如也。實無尺寸才具。可以需世者。今雖感激恩顧。殫竭駑鈍。强其所不能。苟使疾病之猶不甚痼。精力之猶不甚衰。則依近日月之光。委蛇僚相之間。或可以奉令承敎。奔奏自效。而不幸病情日劇。鬼事已迫。決無復起爲人之望。廊廟吁咈之地。豈是臣養病之坊。如幸賴天之靈。終能不死。則雖在散秩。亦可以有時登對。仰瞻天顔。斷斷此心。神鬼鑑臨。實非一毫矯情。噫。臣旣無情勢之可言。而官尊祿厚。人情之所不辭。臣獨何心。徒爲疾痛之號。自犯違傲之科。一至於此哉。上天至仁。無願不遂。不待臣言之畢。必有以處之也。窮隘之極。聲不暇緩。瀆擾之罪。益難自逭。伏乞聖慈。諒臣言之寔出肝膈。念相職之不可虛曠。亟降兪允之命。以全終始之恩。臣不勝涕泣祈懇之至。取進止。答曰。省箚具悉卿懇。別諭敦諭。罄予至意。庶幾卿之撤單。調疴竢少間造朝。予惟日望之。卽又見卿箚語。讓執比前本愈摯。縷縷爲說。不啻千百言。噫。卿試思之。目今朝廷規模。立乎。否乎。不幸邇歲。海屋之更不知其幾許遭矣。世道從以波蕩。人心從以撓攘。惟其必亂之形。將危之兆。其端抑亦不一而足矣。若欲爲今之時。變今之俗。必須大用力大着工。使擧措事事得宜然後。或可爲一分維持國脈之道。而惟予否德。片言半事。旣未足以厭服群下。噫。今矯救之方。但係如卿等在匡弼之列者。躬先刻勵。又補予不逮。而今或不然。人臣去就。所係非細。況相職乎。古人以大臣進退。論君德成就。然則卿之近來所處義者。太欠稱停。予之區區過慮。竊以爲不免顚倒之歸也。若此而得無歉於上所謂厭服云云之意乎。予之勉迫于卿。不暇及於他語。謹誦肝膈之蘊如此。卿其諒之諒之也。所辭。有難輕許。惟冀亟回必欲遞之志。容待勿藥。出以視事焉。仍傳曰。此批答。遣使官傳諭于左議政。
정조 4년
庚子五月初九日。記事官姜彙鈺。禁衛營單子。今月初十日。習陳日次。而各處入直將官及軍兵。依例除標信出用。銅龍門西營入直將官軍兵段。依定式不得出用事。傳曰。停。
정조 4년
行都承旨鄭民始坐。左承旨朴祐源坐。右承旨李度默坐直。左副承旨趙時偉坐直。右副承旨吳大益坐。同副承旨鄭志儉坐。注書二員未差。假注書趙興鎭仕金熙采仕直。事變假注書姜彙鈺仕。
정조 4년
朴祐源啓曰。明日常參經筵。取稟。傳曰。只朝講。
정조 4년
大駕詣北苑。入幕次後。政院玉堂藥房口傳問安。答曰。知道。親臨望拜禮罷後。政院玉堂藥房口傳問安。答曰。知道。
정조 4년
趙時偉啓曰。明日朝講次對。兩司無進參之員。除在外外。呈告人員。竝待開門牌招。何如。傳曰。允。
정조 4년
傳于李度默曰。承旨房仍。
정조 4년
趙時偉。以刑曹囚徒錄啓。傳曰。觀此囚徒錄啓。其中辛復輝。尙在囚禁中。豈以終當處分爲敎。故尙未決折乎。滯囚可悶。特從寬典。除刑推。徒三年定配。
정조 4년
傳于趙時偉曰。今日次對。退行於明日。
정조 4년
以御營廳習陳單子。傳于李度默曰。停。
정조 4년
以左議政李溵八度呈辭。傳曰。安心調理。
정조 4년
傳于朴祐源曰。率皇朝人子孫忠臣子孫。入侍。
정조 4년
李度默。以都摠府言啓曰。今日入直內三廳。武兼禁軍及軍兵等。當爲中日習射。而國忌相植。不得爲之之意。敢啓。傳曰。知道。
정조 4년
庚子五月初十日卯時。上親臨北苑。望拜禮入侍時。行都承旨鄭民始。左承旨朴祐源。右承旨李度默。左副承旨趙時偉。右副承旨吳大益。同副承旨鄭志儉。假注書趙興鎭金熙采。記事官李𤧣金載瓚。諸臣以次序立訖。上具翼善冠䘱龍袍。乘輿由協陽門。以出至于建陽門前。上止輿。呼問兵房承旨曰。爾以代房入乎。志儉俯伏對曰。然矣。入靑陽門內。上止輿。呼問承旨曰。今日次對乎。志儉曰。頉稟矣。上因下敎曰。爾其密邇隨行焉。至小次前降轝所。上降輿。入小次。上改具翼善冠黑圓領袍以出。乘輿至帳殿外降輿所。上降輿。就拜位。北向立。承史俯伏於拜位之左右。諸侍衛列立於拜位之後。上行望拜禮。如儀禮畢。上回至乘輿所。乘輿至小次前降輿。還入小次。上具翼善冠䘱龍袍以出。乘輿至靑陽門外。上呼承旨下敎曰。皇朝人子孫。忠臣子孫。皆待令于協陽門外。出駕前下敎上還內後。諸臣以次退出。
정조 4년
庚子五月初十日辰時。上御誠正閣。皇朝人子孫。忠臣子孫入侍時。左承旨朴祐源。假注書金熙采。記事官李𤧣金載瓚。以次進伏訖。上命皇朝人子孫忠臣子孫進前。宣惠郞廳金履鐸進伏。上先詢職姓名。次問何人後裔。履鐸對曰。故相臣金尙憲之六代孫也。上曰。幾經守令乎。對曰。五經守令矣。上曰。金用謙。何不入來。對曰。病未入參矣。上曰。下問之意。汝其傳之。上曰。同副承旨入侍。出榻敎賤臣承命出傳而先入。鄭志儉入就坐。上曰。禮房先退。兵房進前。志儉進伏訖。金亮材等。繼進繼退。次至尹煜。上詢職姓名。又問誰裔。對曰。尹集之玄孫也。上曰。幾經守令。對曰。三經守令矣。上曰。皆準瓜乎。對曰。皆未準瓜矣。志儉曰。前郡守尹煜。曲拜旣已失禮。奏語亦甚欠敬。推考。何如。上曰。依爲之。出擧條次至李錫夏。上曰。汝是謄錄郞。史事。何如。對曰。史局書役。浩汗矣。上曰。何人後裔。對曰。李惇敍之五代孫也。上曰。汝是何日忠良科耶。對曰。臣卽乙未三月望拜禮後科也。次至金在淳。上下詢如前。對曰。故相臣金尙容七代孫矣。上曰。金魯淳之幾寸乎。對曰。八寸矣。次至金履錫。上下詢如前。對曰。故相臣金尙憲六代孫也。上曰。汝與金履素。幾寸親乎。對曰。八寸兄弟矣。次至生進幼學武弁出身。上曰。此以下皆於中階進對。上曰。皇朝人子孫。忠臣子孫。何以磨練事。注書知入。賤臣承命出來。詳問知入而回奏曰。當初磨練時。以先朝受敎。皇朝人子孫及丙子殉節臣斥和臣曁三學士等人子孫。皆令入參云矣。上曰。王大妃殿進御一錢重粟米飮一貼。煎入。出榻敎諸臣以次退出。
정조 4년
行都承旨鄭昌聖坐。左承旨李度默坐直。右承旨李邦榮未肅拜。左副承旨趙時偉式暇。右副承旨吳大益坐直。同副承旨鄭志儉坐。注書二員未差。假注書趙興鎭仕金熙采仕直。事變假注書姜彙鈺仕。
정조 4년
吳大益啓曰。明日常參經筵。取稟。傳曰。只晝講。
정조 4년
以左議政李溵九度呈辭。傳曰。安心調理事。遣史官傳諭。仍爲問疾以來。亦令御醫。看病後書啓。
정조 4년
傳于李度默曰。在外臺諫玉堂許遞。政官牌招開政。
정조 4년
鄭志儉。以左議政看病御醫書啓。備忘記。觀此書啓。本症轉至四末浮氣云。殊極悶慮。更遣御醫。以相當藥物齎傳。仍爲勿離看病。
정조 4년
李度默啓曰。吏曹判書洪樂命。參判金魯鎭再牌不進。推考傳旨。今方捧入。而開政命下之後。如是違牌。不卽擧行。事甚未安。所當更請牌招。而一日三牌。有傷事體。何以爲之。敢稟。傳曰。近有政命。則動費三牌。此豈分義之所敢出乎。更卽牌招。申飭開政。
정조 4년
傳于吳大益曰。守令有闕之。代今日政差出。
정조 4년
有政。吏批。判書洪樂命牌不進。參判金魯鎭進。參議徐有防在外未肅拜。右副承旨吳大益進。
정조 4년
啓曰。判書洪樂命牌招不進。參議徐有防在外未肅拜。小臣獨政未安。何以爲之。敢稟。傳曰。仍爲之。
정조 4년
以申思運爲大司諫。李顯永爲司諫。朴天行李義存爲持平。徐有鍊爲正言。黃昇源爲副校理。李時秀洪文泳爲副修撰。李祉永爲兵曹佐郞。李惟稱爲敦寧主簿。李在亨爲淸道郡守。閔百準爲安城郡守。林濬浩爲瑞興縣監。沈鉁爲洪川縣監。承文提調單金夏材。
정조 4년
再政。以趙長鎭爲全州判官。趙德洵爲唐津縣監。
정조 4년
兵批。兼判書蔡濟恭進。參判李萬恢病。參議尹勉升病。參知金耆耇入直進。
정조 4년
以尹東暹爲知事。徐有慶爲同知。洪秀輔爲副摠管。李聖師爲宣傳官。李顯福爲五衛將。孫敬祖爲甕津別將。副護軍洪彦喆。司直金夏材沈豐之申大升姜彝正嚴思憲柳河源。司果李頤詳愼認明單付。
정조 4년
吳大益啓曰。卽者檢閱金載瓚。謂有情勢。陳疏徑出。原單纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 4년
以都承旨鄭民始牌不進推考傳旨。傳于吳大益曰。許遞。前望入之。
정조 4년
兵批口傳政事。以鄭民始爲副司直。
정조 4년
承旨前望單子入之。鄭晩淳金文淳落點。
정조 4년
吏曹。都承旨鄭晩淳。左承旨金文淳。
정조 4년
傳于李度默曰。禮曹參議。解由勿拘。
정조 4년
傳于李度默曰。新除授承旨。牌招察任。
정조 4년
以左承旨金文淳牌不進罷職傳旨。傳于吳大益曰。只推。與知申更爲牌招。